Diari Oficial de la Generalitat Valenciana


Sumari del DOGV 6646, del 08-11-2011 (2011/11740)

ORDE 21/2011, de 27 d'octubre, de la Conselleria d'Educació, Formació i Ocupació, per la qual s'introduïxen determinades adaptacions normatives en l'Ordre de 22 d'octubre de 2008, de la Conselleria d'Economia, Hisenda i Ocupació, que regula les subvencions per a facilitar la reinserció laboral dels treballadors excedents del sector tèxtil i de la confecció i es destina crèdit amb càrrec als pressupostos 2011, 2012 i 2013 per a finançar determinades ajudes arreplegades en l'ordre esmentada.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6646

Data del DOGV
:   08-11-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/11863


Data del document
:   27-10-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 21/2011, de 27 d'octubre, de la Conselleria d'Educació, Formació i Ocupació, per la qual s'introduïxen determinades adaptacions normatives en l'Ordre de 22 d'octubre de 2008, de la Conselleria d'Economia, Hisenda i Ocupació, que regula les subvencions per a facilitar la reinserció laboral dels treballadors excedents del sector tèxtil i de la confecció i es destina crèdit amb càrrec als pressupostos 2011, 2012 i 2013 per a finançar determinades ajudes arreplegades en l'ordre esmentada. [2011/11278]  
  
  
Amb data 24 d'octubre de 2008, va ser publicada en el Diari Oficial de la Comunitat Valenciana l'Ordre de 22 d'octubre de 2008, de la Conselleria d'Economia, Hisenda i Ocupació, per la qual es regula i convoca la concessió de subvencions per a facilitar la reinserció laboral dels treballadors excedents del sector tèxtil i de la confecció.  
La disposició addicional onze del Reial Decret 1678/2009, de 13 de novembre, pel qual s'establixen mesures per a facilitar l'adaptació laboral del sector del joguet, fa aplicable allò que s'ha disposat en l'article 12, respecte de les subvencions per la incorporació com a socis treballadors o de treball en cooperatives i societats laborals, al pla de suport regulat pel Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial. Això implica fonamentalment l'adaptació en general de l'articulat de l'Ordre de 22 d'octubre de 2008, de la Conselleria d'Economia, Hisenda i Ocupació, per la qual es regula i convoca la concessió de subvencions per a facilitar la reinserció laboral dels treballadors excedents del sector tèxtil i de la confecció i, en particular, del capítol IV del títol II: «Subvencions per a promocionar l'ocupació autònoma», que passa a denominar-se: «Subvencions per a promocionar l'ocupació per compte propi com a autònoms o en empreses d'economia social». En este capítol s'introduïx una nova secció titulada: «Subvencions per a promocionar l'ocupació per compte propi en empreses d'economia social».  
  
D'altra banda, l'article 38.1, el contingut del qual s'adapta per la present norma, disposa que les sol·licituds de subvenció es presenten en el termini d'un mes des de la data d'esgotament de la prestació contributiva amb determinada conseqüència si així no es produïx. L'any 2010 no es van publicar els crèdits que havien de finançar la seua concessió a pesar d'haver-hi crèdit pressupostari a este efecte, raó per la qual els beneficiaris d'estes i els qui les van sol·licitar en eixe any no hi van poder accedir. Per tant, és necessari arbitrar una mesura excepcional que permeta complir plenament la convocatòria continguda en l'Ordre de 22 d'octubre de 2008.  
Donada la vigència plurianual de l'Ordre de 22 d'octubre de 2008, la concessió de les ajudes queda condicionada a l'existència de crèdit adequat i suficient en el pressupost econòmic de l'any corresponent, per la qual cosa és procedent destinar crèdit per a finançar la seua concessió en els anys 2011, 2012 i 2013 i donar publicitat a la línia de crèdit i a l'import global màxim destinat a estes.   
Per tot això, de conformitat amb el que disposa la disposició addicional primera de l'Ordre de 22 d'octubre de 2008 mencionada, i en virtut de les facultats que em conferix l'article 28 de la Llei 5/1983, del Consell, l'article 47 del text refós de la Llei d'Hisenda Pública de la Generalitat Valenciana i el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, i vista la proposta del director general de Treball, Cooperativisme i Economia Social, i de conformitat amb esta,  
  
ORDENE  
  
Article 1. Adaptar l'articulat de l'Ordre de 22 d'octubre de 2008, de la Conselleria d'Economia, Hisenda i Ocupació, al que disposa el Reial Decret 1678/2009, de 13 de novembre  
1. S'afig a l'article 2, «Destinataris de les ajudes», l'apartat 2, el tenor del qual és el següent:  
«2. En el cas de les ajudes previstes en la secció segona del capítol IV del títol II, són destinatàries les cooperatives i societats laborals en què s'incorporen com a socis treballadors o de treball els treballadors mencionats en l'apartat anterior».  
2. L'apartat 1 de l'article 3, «Accions a les quals s'ha de donar suport», queda redactat de la manera següent:  
«Les ajudes regulades en esta orde van dirigides a recolzar les accions següents:  
a) Subvencions durant el procés de busca d'ocupació: es concediran tant per busca d'ocupació com per accions de reciclatge professional.  
  
b) Subvencions per a facilitar la mobilitat geogràfica: es concediran tant per a finançar els gastos derivats de trasllat de residència com per a compensar diferències salarials.  
c) Subvencions per a facilitar la inserció laboral dels treballadors de 52 anys o més.  
d) Subvencions per a promocionar l'ocupació per compte propi com a autònoms o en empreses d'economia social.  
e) Subvencions especials per als treballadors de 55 anys o més».  
  
  
3. Es fa una nova redacció de l'apartat 3 de l'article 4, «Incompatibilitats».  
«3. Les ajudes arreplegades en l'article 35.4 seran incompatibles amb les que preveu la base tretze de l'Ordre de la Conselleria d'Economia, Hisenda i Ocupació, de 27 de setembre de 2009 (DOCV de 2 de novembre), per la qual es regula la concessió de les ajudes prèvies a la jubilació de treballadors/es residents a la Comunitat Valenciana, quan entre les prestacions assegurades pel pla o la pòlissa d'assegurances col·lectives de rendes es trobe la indicada en la lletra c)».  
4. L'apartat 2.a) de l'article 5, «Presentació de sol·licituds», queda redactat de la manera següent:  
«2. A més de la documentació específica exigible per a cada ajuda, les sol·licituds hauran d'acompanyar-se de la documentació següent:  
  
a) Documentació acreditativa i identificativa de la persona sol·licitant i, si és el cas, dels representants legals dels treballadors. En el cas de les ajudes establides en la secció segona del capítol IV del títol II, documentació acreditativa i identificativa de les cooperatives i societats laborals i dels seus representants».  
  
5. L'apartat 1 de l'article 6, «Procediment de concessió», queda redactat com seguix:  
«1. Les ajudes regulades en esta orde s'atorgaran a sol·licitud dels treballadors o de les cooperatives i societats laborals, si és el cas, en règim de concessió directa, atenent el seu caràcter singular pel seu interés públic, econòmic i social derivat de les particulars circumstàncies econòmiques i socials del sector tèxtil i de la confecció originades pels canvis estructurals en el mercat mundial».  
  
6. L'apartat 1, de l'article 7, «Resolució de concessió de les ajudes», queda redactat com seguix:  
«1. La competència per a resoldre sobre les sol·licituds formulades correspon als titulars de les direccions territorials d'Educació, Formació i Treball dins dels seus respectius àmbits, per delegació del conseller d'Educació, Formació i Ocupació en el cas de les ajudes regulades en la secció segona del capítol IV i les del capítol V, ambdós del títol II de la present orde, i per delegació del director general del SERVEF per a la resta d'ajudes, de conformitat amb el règim de delegació establit a este efecte».  
  
7. L'article 10, «Liquidació de les ajudes», queda redactat com seguix:  
«La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'esta orde o en la corresponent resolució de concessió.  
Correspondrà als directors territorials d'Educació, Formació i Treball el reconeixement de l'obligació i la proposta de pagament d'estes ajudes, per delegació del conseller d'Educació, Formació i Ocupació en el supòsit de les ajudes regulades en la secció segona del capítol IV i les del capítol V, ambdós del títol II d'esta orde, i per delegació del director general del Servef en la resta d'ajudes, de conformitat amb el règim de delegació determinat per a estes».  
  
8. L'apartat 1 de l'article 38, «Termini», queda redactat com seguix:   
«1. En el marc d'allò que s'ha assenyalat en l'article 3.2, les sol·licituds es presentaran en el termini d'un mes a comptar de l'endemà de la data d'esgotament de la prestació contributiva. Així mateix, en els casos de suspensió del pagament de la subvenció per formalització d'un contracte de treball, la sol·licitud per a reprendre el cobrament s'haurà de presentar en el termini d'un mes a comptar de l'endemà de la finalització del treball. Si la sol·licitud inicial d'esta subvenció, o bé d'una de les represes, es produïx més enllà del termini que s'ha especificat, es descomptaran tants dies de subvenció com hi haja entre la data que haja tingut lloc el naixement del dret i la data en què efectivament s'ha formulat».  
9. S'introduïx una nova secció en el capítol IV del títol II, «Subvencions per a promocionar l'ocupació autònoma», que passa a denominar-se «Subvencions per a promocionar l'ocupació per compte propi com a autònoms o en empreses d'economia social».  
El contingut de la nova secció és el següent:  
  
«Secció segona  
Subvencions per a promocionar l'ocupació  
 per compte propi en empreses d'economia social  
  
Article 34. Beneficiaris  
Seran beneficiaris de les subvencions regulades en esta secció les cooperatives i societats laborals en què s'incorporen com a socis treballadors o de treball els treballadors desocupats excedents del sector tèxtil i de la confecció i complisquen els requisits següents:  
  
a) La incorporació com a soci treballador o de treball ha d'haver-se produït entre el 25 de gener de 2008 i el 24 de gener de 2010.  
b) S'ha d'haver sigut beneficiari de les ajudes que convoque la Generalitat basant-se en l'Ordre TAS/3501/2005, de 7 de novembre, per la qual s'establixen les bases que regulen la concessió de subvencions per al foment de l'ocupació i millora de la competitivitat en les cooperatives i en les societats laborals.  
  
Article 35. Quantia de les ajudes  
Per a calcular la quantia de l'ajuda corresponent, s'aplicarà a l'import concedit en el programa indicat en l'article anterior el percentatge que s'indica a continuació:  
a) Si el treballador desocupat excedent és menor de 55 anys, el 10 per cent.   
b) Si el treballador desocupat excedent és de 55 anys o més, el 15 per cent.   
  
Article 36. Documentació específica  
A més de la documentació general prevista en l'article 5 d'esta orde, haurà d'adjuntar-se a la sol·licitud:  
a) Declaració responsable de les ajudes de minimis concedides per qualsevol projecte a la cooperativa o societat laboral, durant els tres últims exercicis fiscals, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebut cap.  
b) Referència a l'expedient de concessió de la subvenció per al foment de l'ocupació i millora de la competitivitat en les cooperatives i en les societats laborals.  
  
Article 37. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini dels dos mesos següents a l'entrada en vigor de la present orde.  
  
Article 38. Liquidació de les ajudes  
La liquidació de les ajudes previstes en esta secció es produirà una vegada justificats els requisits establits en l'article 34 i que es presente la documentació a què fa referència l'article 36, moment en què es lliurarà d'una sola vegada l'import de l'ajuda reconeguda a cada beneficiari».  
  
10. Es modifica la numeració del capítol V del títol II, «Subvencions especials per als treballadors de 55 anys o més».  
Els articles 34, 35, 36, 37 i 38 de l'Ordre de 22 d'octubre de 2008 passen a ser, respectivament, els articles 39, 40, 41, 42 i 43, i les referències efectuades a aquells articles es consideraran fetes a estos últims.  
  
  
11. Es fa una nova redacció de l'apartat tercer de la disposició addicional primera, «Finançament», que queda redactada com seguix:  
«Als efectes del que disposa l'apartat anterior, durant la vigència del programa es donarà publicitat anualment al crèdit destinat a la concessió de les ajudes regulades en la secció segona del capítol IV i en el capítol V del títol II d'esta orde, mitjançant una resolució del director general de Treball, Cooperativisme i Economia Social, i per resolució del secretari autonòmic d'Ocupació i Formació per a la resta d'ajudes».  
  
  
12. Es fa una nova redacció del paràgraf primer de la disposició addicional segona, «Compatibilitat amb el mercat comú», que queda redactada com seguix:  
«Les ajudes destinades a promocionar l'ocupació per compte propi com a autònoms o l'ocupació per compte propi en empreses d'economia social regulades en el capítol IV del títol II són compatibles amb el mercat comú, ja que no és aplicable el que preveu l'article 107, apartat 1, del Tractat de Funcionament de la Unió Europea, per tractar-se d'ajudes acollides al règim d'ajudes de minimis establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE, de data 28 de desembre de 2006».  
  
  
Article segon. Finançament plurianual  
1. Les ajudes regulades en la secció segona del capítol IV i en el capítol V del títol II de l'Ordre de 22 d'octubre de 2008, de la Conselleria d'Economia, Hisenda i Ocupació, es finançaran amb càrrec al capítol IV del programa pressupostari 315.10, Condicions de Treball, Cooperativisme i Economia Social, de la secció 06 dels pressupostos de la Generalitat, codi de línia T7351000, «Pla ajudes sector tèxtil».   
  
2. Es destina amb càrrec al pressupost de l'exercici 2011 un import màxim de 341.593,12 euros; amb càrrec al pressupost de l'exercici 2012, la quantitat de 350.000 euros, i amb càrrec al pressupost de l'exercici 2013, un import de 50.000 euros.  
Tot això condicionat a l'existència de crèdit adequat i suficient en el pressupost econòmic de l'any corresponent i als lliuraments de fons per part del Servici Públic d'Ocupació Estatal, de conformitat amb el que disposen els articles 14 i següents del Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial.  
  
DISPOSICIÓ ADDICIONAL  
  
A les sol·licituds de subvenció formulades des del dia 1 de gener de 2010 fins a la data de publicació de la present orde en el Diari Oficial de la Comunitat Valenciana els serà aplicable el règim que esta hi conté.  
  
  
DISPOSICIÓ TRANSITÒRIA  
  
En el cas que l'extinció per esgotament de la prestació per desocupació de nivell contributiu o la suspensió del pagament de la subvenció per formalització d'un contracte de treball s'haja produït abans de la publicació de la present orde en el Diari Oficial de la Comunitat Valenciana, les sol·licituds de les subvencions arreplegades en l'article 35 es presentaran en el termini d'un mes a comptar de l'endemà de la dita publicació.   
  
DISPOSICIÓ FINAL  
  
La present orde produirà efectes l'endemà de ser publicada en el Diari Oficial de la Comunitat Valenciana.  
Contra la present orde, que posa fi a la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant d'este mateix òrgan en el termini d'un mes, comptat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
  
València, 27 d'octubre de 2011  
  
El conseller d'Educació, Formació i Ocupació,  
JOSÉ CISCAR BOLUFER